**Gilvánfa Község Önkormányzat képviselő-testületének**

**10/2019. (XI.5.) önkormányzati rendelete**

**a települési támogatásról és az egyéb szociális ellátásokról**

Gilvánfa Község Önkormányzat képviselő-testülete a Magyarország Alaptörvénye 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvényben kapott felhatalmazás alapján a következő rendeletet alkotja.

**I. Fejezet**

**Általános szabályok**

1. § (1) A rendelet hatálya kiterjed a Gilvánfa Község  Önkormányzata illetékességi területén lakóhellyel, tartózkodási hellyel rendelkező személyekre.

(2) Az (1) bekezdés tekintetében alkalmazni kell a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1)-(3) bekezdéseit és a 7. § (1) bekezdését.

(3) Az e rendeletben meghatározott hatásköröket eltérő rendelkezés hiányában a képviselő-testület gyakorolja.

2. § (1) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat az Szt. 4–16. §-a határozza meg.

(2) Az adott ellátásnál alkalmazandó sajátos eljárási szabályok az adott ellátáshoz kapcsolódva kerülnek meghatározásra.

(3) A szociális igazgatási eljárásra vonatkozó eljárási szabályokat az Szt. 5. § (1) bekezdése szerint kell alkalmazni.

(4) Az eljárást:

*a)* az önkormányzati hivatalnál szóban vagy írásban előterjesztett kérelemre kell, vagy

*b)* hivatalból lehet

megindítani.

(5) A kérelmet a jogszabályokban, illetve az e rendeletben meghatározott dokumentumokkal – igazolásokkal, nyilatkozatokkal – együtt kell benyújtani.

(6) Az e rendeletben meghatározott vagyoni helyzetre vonatkozó feltétel meglétét a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 1. számú melléklete szerinti vagyonnyilatkozat benyújtásával kell igazolni. A vagyonnyilatkozat II. részét - a nyomtatványon szereplő tájékoztató szövegtől eltekintve - az adott ellátásnál meghatározott személyi körre vonatkozóan kell kitölteni.

(7) A hiányosan előterjesztett kérelmek ügyében a hiánypótlási felhívást a kérelem beérkezésétől számított 5 munkanapon belül meg kell tenni.

(8) Ha a szociális ellátás iránti igényt nem a jogosult terjeszti elő az eljárást hivatalból kell megindítani.

3. § A kérelmezőnek a kérelemben, illetve az annak mellékleteként benyújtott dokumentumokban feltüntetett jövedelem-adatokat az Szt. 10. §-ában meghatározottak szerint kell igazolnia.

4. § (1) A pénzbeli ellátások kifizetése utalással vagy házipénztárból való készpénzes kifizetéssel történik, kérelmező nyilatkozata szerint.

(2) A polgármester joga, hogy az általa indokolt esetnek minősülő helyzetekben utasítást adjon az eseti pénzbeli ellátások házipénztárból készpénzben történő kifizetésére.

5. § (1) A rendszeres pénzbeli települési támogatásokat utólag, minden hónap 5-ig kell folyósítani.

(2) Az eseti pénzbeli települési támogatásokat a határozatban meghatározott időpontig kell folyósítani.

(3) A természetbeni települési támogatások biztosításának szabályait, határidejét, formáját a vonatkozó határozat rendezi.

(4) A rendszeres települési támogatás a támogatásról rendelkező határozatban megjelölt időponttól illeti meg az érintettet azzal, hogy a jogosultság kezdő hónapjában a havi támogatás teljes összegét kell folyósítani.

**II. Fejezet**

**Pénzbeli szociális ellátások**

6. § (1) Az önkormányzat képviselő-testülete e rendelet alapján a jogosult részére települési támogatást nyújt.

7. § A pénzbeli települési támogatás formái:

*a)* eseti települési támogatás:

*aa)* települési létfenntartási támogatás,

*ab)* települési temetési támogatás;

*ac)* települési gyermeknevelési támogatás,

*b)* rendszeres települési támogatás:

*ba)* települési lakásfenntartási támogatás,

c) szociális kölcsön.

**1. Települési létfenntartási támogatás**

8. § (1) Települési létfenntartási támogatásra jogosult az a személy, aki önmaga, illetve családja létfenntartásáról más módon nem tud gondoskodni, és akinek családjában az egy főre jutó jövedelem az öregségi nyugdíj mindenkori legkisebb összegének 100 %-át nem haladja meg.

 (2) A kérelmezőnek a kérelmében indokolnia kell a települési létfenntartási támogatásra való rászorultságát.

(3) A települési létfenntartási támogatás nyújtható eseti, vagy rendszeres települési támogatás formájában.

9. § (1) Eseti települési létfenntartási támogatást egy naptári évben maximum két alkalommal lehet adni.

(2) Az egy alkalommal megállapított eseti települési létfenntartási támogatás maximális összege 10.000 Ft.

10. § Az eseti települési létfenntartási támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**2. Társadalmi ünnepekhez kötődő támogatás**

11. § (1)  A képviselő-testület az ellátás biztosításával  - elsősorban a jelentősebb  ünnepekhez kötődően - a családok életminőségén kíván javítani.

(2)  A támogatás évente négy alkalommal állapítható meg.

(3)  A támogatás  feltétele, hogy  a támogatott a megállapítás évének 1. napjától Gilvánfa  községi állandó lakóhellyel rendelkezzen és életvitelszerűen Gilvánfa  községben lakjon, az aktuális évben született újszülött esetében születésétől fogva Gilvánfa  községi állandó lakóhellyel rendelkezzen és életvitelszerűen Gilvánfa  községben lakjon.

(4)  Társadalmi ünnepekhez kötődő támogatásra jogosult az a személy, akinek családjában az egy főre jutó jövedelem az öregségi nyugdíj mindenkori legkisebb összegének 300 %-át nem haladja meg.

(5)  A jövedelmi helyzet vizsgálata nélkül állapítható meg a társadalmi ünnepekhez kötődő támogatás, ha a támogatás az életvitelszerűen Gilvánfán tartózkodó települési állandó vagy ideiglenes lakcímmel rendelkező lakosok teljes körére vagy az összes gyermekre és nappali tagozatos iskolás gyermekre kiterjed.

(6) A társadalmi ünnepekhez kötődő támogatás hivatalból állapítható meg, a megállapításával kapcsolatos hatáskört a képviselő-testület a polgármesterre ruházza át.

(7)   A támogatás fedezete  a szociális feladatok éves módosított  előirányzata.

(8)  A támogatás állandó lakosonként számított  legkisebb összege 1.000 Ft, legnagyobb összege 25.000 Ft.

(9)   A támogatás pénzbeni vagy – részben vagy egészben -  természetbeni formában is nyújtható.

**3. Temetési segély**

12. § (1) A temetési költségekre tekintettel önkormányzati segélyre jogosult az a gilvánfai állandó lakos, aki volt gilvánfai állandó  lakos temetésének költségeit viseli.

(2) A temetési költségekre tekintettel a képviselő-testület önkormányzati segélyt állapít meg, melynek összege 20.000 Ft.

(3) A kérelmezőnek a kérelméhez csatolnia kell a kérelmező vagy a vele azonos címen  élő közeli hozzátartozója nevére kiállított számla eredeti példányát és a halotti anyakönyvi kivonatot.

 (4) A temetési költségekre tekintettel önkormányzati segélyre való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**4. Települési gyermeknevelési támogatás**

13. § (1) Települési gyermeknevelési támogatásra jogosult az a személy, aki létfenntartását veszélyeztető élethelyzetbe került a gyermekneveléshez kapcsolódó, alkalmanként jelentkező többlet kiadások miatt, és anyagi segítségre szorul.

(2) Az (1) bekezdés szerint támogatást kérelmezni lehet  például a gyermek iskoláztatásához, mindennapi létszükségleteinek biztosításához, óvodáztatásához, iskolai utazási bérlet térítéséhez.

(3) Az (1) bekezdés szerinti támogatást kérelmező akkor van létfenntartást veszélyeztető élethelyzetben, ha a családjában az egy főre jutó jövedelem az öregségi nyugdíj mindenkori legkisebb összegének 200 %-át nem haladja meg.

 (4) A települési gyermeknevelési támogatást eseti vagy rendszeres jelleggel kell nyújtani.

(5)Tanévkezdéskor az óvodás korú lakosokat 10.000 Ft, az általános iskolás 15.000 Ft, középiskolai tanuló lakosokat  30.000 Ft,  a nappali tagozatos felsőoktatási intézményi hallgatókat 30.000 Ft összegű beiskolázási támogatás illeti meg.

 (6) Az egy alkalommal megállapított eseti települési gyermeknevelési támogatás maximális összege 10.000 Ft.

(7) Gilvánfa község valamennyi általános iskolai tanulmányokat folytató kiskorú lakosát a megilleti az ingyenes intézményi étkeztetés.

(8) A távolsági bérlet árával megegyező összegű bérlettámogatás alanyi jogon megilleti a Gilvánfa községben állandó lakó- vagy tartózkodási hellyel rendelkező középiskolás tanulót vagy felsőoktatásban  nappali tagozaton tanuló hallgatót.

(9) Középiskolai tanuló tanulói jogviszonyát, vagy felsőfokú nappali tagozaton fennálló hallgatói jogviszonyt iskolalátogatási bizonyítvánnyal kell igazolni.

(10) A gyermekvédelmi kedvezményben nem részesülő óvodai ellátásban részesülő,  általános iskolai és középiskolai tanulmányokat folytató lakosát az intézményi étkeztetés 100% mértékű  támogatása illeti meg. A támogatás folyósítására utólag kerül sor, a támogatás megállapításának és folyósításának feltétele a térítési díj megfizetéséről szóló bizonylat bemutatása.

(11) A kérelemről a kérelem beérkezését követő 15 napon belül dönteni kell.

(12) A gyermeknevelési támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**5. Szociális kölcsön**

14. § (1) Önkormányzati támogatást kamatmentes kölcsön formájában annak a személynek lehet nyújtani, aki a közeli hozzátartozó temetési költségeit a létfenntartásának a veszélyeztetése mellett sem képes viselni, továbbá a családjában az egy főre jutó jövedelem az öregségi nyugdíj mindenkori legkisebb összegének 150 %-át nem haladja meg.

(2) A kamatmentes kölcsönt legfeljebb 2 hónap időtartamra lehet nyújtani. A kölcsön összege maximum 70.000 Ft. Az ellátást azonos családban élő személyek részére személyenként évente egy alkalommal lehet biztosítani.

(3) A kölcsön törlesztését az egyösszegű folyósítás hónapját követő hónapban kell megkezdeni. Az egy havi törlesztő részlet a kölcsön összegének fele. A visszafizetés megkezdésének határideje az érintett hónap 5. napja.

(4)  A szociális kölcsön folyósításáról átruházott hatáskörben a település polgármestere dönt.

(5) A szociális kölcsön folyósítása kérelemre történhet.

**6. Települési lakásfenntartási támogatás**

15.§  (1) A települési lakásfenntartási támogatás a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott hozzájárulás. Az önkormányzat képviselő-testülete a villanyáram-, a vízfogyasztás és a tüzelőanyag költségeihez, lakbérekhez lakásfenntartási támogatást nyújt a jogosultnak.

 (2) A lakásfenntartási támogatást elsősorban természetbeni szociális ellátás formájában, és a lakásfenntartással összefüggő  rendszeres kiadásokhoz kell nyújtani. A kérelem benyújtásával egyidejűleg a kérelmező a víz- vagy villamosenergia szolgáltató által kibocsátott számlával vagy igazolással köteles igazolni a szolgáltatási díj kifizetését.  Hátralék kiegyenlítéséig a lakásfenntartási támogatás teljes összege a díjhátralék kifizetésére fordítható.

 (3) Települési lakásfenntartási támogatásra jogosult az a személy, akinek a háztartásában az egy fogyasztási egységre jutó havi jövedelme nem haladja meg az öregségi nyugdíj mindenkori legkisebb összegének 400 %-át, egyedül élők esetében az egy főre jutó havi jövedelem nem haladja meg az öregségi nyugdíj mindenkori legkisebb összegének 500 %-át, és a háztartás tagjai egyikének sincs vagyona.

  (4) Az egy hónapra megállapítható települési lakásfenntartási támogatás összege nem haladhatja meg az 50.000,- Ft összeget.

 (5) A települési lakásfenntartási támogatást a kérelem benyújtásának hónapjától az adott év utolsó napjáig terjedő időre kell megállapítani.

(6) Lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(7) A (6) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(8) Az eseti települési lakásfenntartási támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**7. Az újszülöttek családjának támogatása**

16. § (1) Az önkormányzat képviselő-testülete a gyermek(ek) születését követően egyszeri támogatásban részesíti az újszülött családját.

(2) A támogatás mértéke gyermekenként a  saját jogú öregségi nyugdíj legkisebb összegének 100 %-a.

(3) A támogatás folyósításának feltétele, hogy a szülők valamelyike a szülés napját megelőzően legalább 1 éves Gilvánfa községi állandó lakóhellyel rendelkezzen és életvitelszerűen Gilvánfa községben lakjon.

 (4) Az újszülöttek családjának támogatása megállapításával kapcsolatos hatáskört a képviselő-testület a polgármesterre ruházza át.

**III. Fejezet**

**Természetben nyújtott szociális ellátások**

17. § (1) A természetben nyújtott szociális ellátások körében az önkormányzat köztemetést biztosít.

(2) A pénzbeli települési támogatást megállapító határozat kimondhatja, hogy a támogatást természetben kell biztosítani. A határozatnak rögzítenie kell a természetbeni nyújtott ellátás konkrét formáját.

(3) A (2) bekezdés szerinti esetben a természetbeni ellátás formái a következők lehetnek:

*a)* gyermekintézmények térítési díjának kifizetése, vagy

*b)* tankönyv - és tanszervásárlás, vagy

*c)* vásárlási utalvány, vagy

*d)* anyagok, eszközök közvetlen megvásárlása, vagy

*e)* szolgáltatások szolgáltató részére történő megfizetése, vagy

*f)* tüzelő vásárlás.

(4) A (3) bekezdés a), b), e),  pontjai szerinti természetbeni ellátást lehetőség szerint közvetlenül az ellátó intézménynek, a forgalmazónak, a szolgáltatást nyújtónak kell folyósítani.

**1. Köztemetés**

18. § (1) A köztemetés költségét nem lehet a helyben szokásos legolcsóbb temetési költségnél magasabb összegben megállapítani.

(2) A települési önkormányzat különös méltányosságból az Szt. 48. § (3) bekezdés b) pontjában meghatározott megtérítési kötelezettség alól:

a) részben mentesíti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj 400 %-át, egyedül élő esetén a 500 %-át,

b) egészben mentesíti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj 300 %-át, egyedül élő esetén a 400 %-át.

(3) A köztemetés elrendeléséről, valamint a (2) bekezdésben írt megtérítési kötelezettség alóli mentesítésről átruházott hatáskörben a település polgármestere dönt.

**IV. Fejezet**

**Szociális alapszolgáltatások**

19. § (1) A települési önkormányzat a személyes gondoskodás körében

*a)* az étkeztetés

*b)* a házi segítség nyújtás

*c)* a családsegítés

szociális alapszolgáltatási formák igénybevételi lehetőségét biztosítja. A falugondnoki szolgálattal kapcsolatos szabályokról a képviselő-testület külön önkormányzati rendeletet alkot.

**1. Étkeztetés**

20. § (1) Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik megfelelnek az Szt. 62. § (1) bekezdésében meghatározott feltételeknek.

(2) Az önkormányzat az étkeztetést a SZOCEG Kht-val kötött  megállapodás útján biztosítja.

**2. Házi segítségnyújtás**

21. § Az önkormányzat a házi segítségnyújtási feladatot a SZOCEG Kht–val kötött szerződés útján látja el.

**3. Családsegítés**

22. § (1) Az önkormányzat a családsegítés körébe tartozó feladatait a Baksa Térségi Családsegítő és Gyermekjóléti Szolgálat közreműködésével látja el.

**V. Fejezet**

**Záró rendelkezések**

23. § E rendelet  2019.  év november hó 5. napján lép hatályba.

24. § Hatályát veszti a Gilvánfa Község Önkormányzat képviselő-testületének 4/2015. (II.28.) önkormányzati rendelete a települési támogatásról és az egyéb szociális ellátásokról szóló rendelete, a Gilvánfa Község Önkormányzata Képviselő-testülete 8/2015. (IV.30.) önkormányzati rendelete a települési támogatásról és az egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 3/2016. (V.31.) önkormányzati rendelete a települési támogatásról és az egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 11/2016. (XII.28.) önkormányzati rendelete a települési támogatásról és az egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 2/2017. (II.23.) önkormányzati rendelete a települési támogatásról és az egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 4/2017. (IV.13.) rendelete a települési támogatásról és egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 6/2017. (IV.28.) rendelete a települési támogatásról és egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 8/2017. (VI.21.) rendelete a települési támogatásról és egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzata Képviselő-testülete 10/2017. (VIII.2.) rendelete a települési támogatásról és egyéb szociális ellátásokról szóló 4/2015. (II.28.) rendelete módosításáról szóló rendelete, a Gilvánfa Község Önkormányzat képviselő-testületének 13/2017. (XI.20.) önkormányzati rendelete a települési támogatásról és egyéb szociális ellátásokról szóló 4/2015.(II.28.) önkormányzati rendelet módosításáról szóló rendelete, Gilvánfa Község Önkormányzat képviselő-testületének 3/2018. (IV.26.) önkormányzati rendelete a települési támogatásról és egyéb szociális ellátásokról szóló 4/2015.(II.28.) önkormányzati rendelet módosításáról szóló rendelete, a Gilvánfa Község Önkormányzat képviselő-testületének 4/2019. (IV.16.) önkormányzati rendelete a települési támogatásról és egyéb szociális ellátásokról szóló 4/2015.(II.28.) önkormányzati rendelet módosításáról szóló rendelete, a Gilvánfa Község Önkormányzata 6/2019. (VII.18.) .) önkormányzati rendelete a települési támogatásról és az egyéb szociális ellátásokról szóló 4/2015. (II.28.) rendelete módosításáról szóló rendelete, valamint a Gilvánfa Község Önkormányzat képviselő-testületének 8/2019. (X. 21.) önkormányzati rendelete a települési támogatásról és egyéb szociális ellátásokról szóló 4/2015.(II.28.) önkormányzati rendelet módosításáról szóló rendelete.

Kelt: Gilvánfa, 2019. november 4.

.........................................................                                     ......................................................

                polgármester                                                                              jegyző

Záradék:

A rendeletet a mai napon kihirdettem.

Kelt: Gilvánfa, 2019. november 5.

                                                                                              ......................................................

                                                                                                                     jegyző